Tartalomjegyzék

Könyvkiadók kíméljenek! (2024-es kiadás) - Online könyvek kiadása ingyen a Libri, Bookline, Google Play és más könyvesboltokban - Gyakorlati kalauz

Igen, tényleg!

1 – Az e-könyvekről röviden

2 – Először is: írd meg!

3 – A kézirat formázása

4 – Készíts lélegzetelállító borítót!

5 – E-könyves formátum előállítása Calibre-ben

6 – E-könyves formátum előállítása D2D-ben

7 – Mennyibe kerüljön a könyved?

8 – Feltöltés nemzetközi boltokba

9 – Feltöltés hazai boltokba

10 – Néhány gondolat idegen nyelvű könyv kiadásáról

11 – Pénzügyek és adminisztráció

12 – Jesszus, ez túl bonyolult, lehet pénzért egyszerűen?

13 - Adj vissza te is az íróközösségnek

14 – Összefoglalás

15 – Bónusz anyagok

„A” Melléklet: Részletes formázás

„B” Melléklet: Könyvkategóriák

A szerzőről

Nádasi Krisz könyvei

Tanfolyamok

Nádasi Krisz:

Könyvkiadók kíméljenek!

2024-es, bővített és módosított kiadás

Online könyvek kiadása ingyen a Libri, Bookline, Google Play és más könyvesboltokban – Gyakorlati kalauz

„E-könyv írása, formázása, borítótervezés, könyvkiadás – azt hisszük, ez sok pénzbe kerül, és speciális szakértelem kell hozzá. De Nádasi Krisz forradalmian új kézikönyve megmutatja, hogy mindezt a szerző is képes megoldani. Az útmutató lépésről lépésre végigvezet minket azon az úton, hogy ingyen, maximális jutalékért, írói jogaink megtartása mellett publikáljuk regényünket, verseskötetünket, szakkönyvünket vagy legjobb receptjeinket.

Készíthetünk e-könyvet a saját örömünkre, de ha a szerző ajánlásait követjük, feltölthetjük köteteinket a nagyobb nemzetközi és hazai internetes könyvesboltokba, és még pénzt is kereshetünk vele.

Az igazi bestseller könyvek még a fiókok és winchesterek rejtekében vannak. Ennek a kalauznak a segítségével megszülethet az a könyv, ami felülmúlja „A szürke 50 árnyalata” sikerét! Hajrá, kerüljenek elő a romantikus könyvek a fiókokból, jöjjenek a fantasy könyvek, szülessenek újabb ifjúsági könyvek!

Mától fogva nincs mentség: minden jó történet megjelenhet!”

Copyright Krisz Nádasi, 2024

Borítófotó: Sergei Zolkin

A szerző fotója: Dénes Zsuzsanna (zsuzsannadenes.blogspot.hu)

KNW kiadó

www.krisznadasiwrites.hu

All rights reserved / Minden jog fenntartva

Ez az e-könyv a személyes példányod. Nem kerülhet eladásra vagy ingyenes átadásra más személynek, akkor sem, ha ingyenes letöltés keretében jutott Hozzád. Ha szeretnéd megosztani másokkal, kérem, hogy minden egyes személy részére külön példányt tölts le belőle! Ha a könyvet úgy olvasod, hogy nem Te vásároltad, illetve nem személyesen Neked töltötték le, kérem, hogy látogass el bármely internetes portálra, ahol kapható, és kérd el, vásárold meg a saját példányod. Innen fogom tudni, hányan olvassák műveimet! Köszönöm, hogy tiszteletben tartod írói munkásságomat!

Második kiadás

ISBN: 978-963-12-2194-7

Copyright Krisz Nádasi, 2024

Borítófotó: Javier Lopez (http://javierlopezhernandez.com/)

A szerző fotója: Dénes Zsuzsanna (zsuzsannadenes.blogspot.hu)

KNW kiadó

www.krisznadasiwrites.hu

All rights reserved / Minden jog fenntartva

Ez az e-könyv a személyes példányod. Nem kerülhet eladásra vagy ingyenes átadásra más személynek, akkor sem, ha ingyenes letöltés keretében jutott Hozzád. Ha szeretnéd megosztani másokkal, kérem, hogy minden egyes személy részére külön példányt tölts le belőle! Ha a könyvet úgy olvasod, hogy nem Te vásároltad, illetve nem személyesen Neked töltötték le, kérem, hogy látogass el bármely internetes portálra, ahol kapható, és kérd el, vásárold meg a saját példányod. Innen fogom tudni, hányan olvassák műveimet! Köszönöm, hogy tiszteletben tartod írói munkásságomat!

Ötödik kiadás, 2024.

ISBN: 978-963-12-2193-0

Nádasi Krisz szakkönyvei íróknak:

Hogyan írjunk könyvet? - Gyakorlati kalauz fogalmazáshoz, irodalmi és szakmai szövegek írásához

Írj könyvet arról, amihez értesz! – Sikeres szakmai, üzleti, ismeretterjesztő könyv írása és kiadása lépésről lépésre

Írói jegyzetek – Segédkönyv történetíróknak

Magánkiadás előtt – A kreatív írás alapjairól

Kreatív írás munkafüzet - Írói gyakorlatok

Könyvkiadók kíméljenek! – Online könyvek kiadása ingyen a Libri, Bookline, Google Play és más könyvesboltokban

Könyvmarketing 1.0 – Adj el könyvet marketing nélkül, építs fel működő könyvmarketing rendszert ingyenes eszközökkel

Instagram-marketing (nem csak) íróknak és szövegíróknak – Könyvmarketing 2.0

Grafomán ötlettár – 600 önismereti és kreatív írói tipp, kérdés

Sétanapló

Párbeszédnapló

Igen, tényleg!

HA SZERETSZ, VAGY SZERETNÉL könyvet írni, akkor éppen azt a kiadványt olvasod, ami eljuttat Téged oda, hogy saját erőből, egy forint befektetése nélkül ott lehessen az írásod a magyar és nemzetközi e-könyv-terjesztő portálokon, maximális jutalék és a szerzői szabadságod megtartása mellett!

Neked íródott ez a kalauz, ha az alábbiak közül akárcsak egy is rád illik:

- tele van a szekrényed, a számítógéped regényötletekkel, versekkel, kész írásokkal,

- gyakorlati kézikönyvet tervezel írni, például vállalkozásod megtámogatására,

- a családod, baráti köröd, irodalomtanárod folyton noszogat, írjál valamit, mert jó a stílusod,

- mindig is szerettél volna írni,

- elkezdtél egy blogot és az olvasóid szeretik,

- félsz a kiadók visszautasításától,

- már minden kiadót megkerestél a kéziratoddal, és eleged van, hogy mindenki nemet mond,

- nincs pénzed a nyomtatott könyves magánkiadáshoz, bármennyire is hiszel a művedben,

- nem hiszel a nyomtatott könyvben: hiszen a teljes ár nettó részének 5-10%-a landol végül a zsebedben, és a magyar piac úgyis kicsi,

- adták már ki könyvedet, és a kiadó átvert, vagy

- egyszerűen csak szeretnél írni, megosztani a gondolataidat másokkal!

Ez a kézikönyv részletes, gyakorlati útmutató minden aprósághoz, ami ahhoz kell, hogy megjelentesd az írásaidat e-könyvként, például az alábbi témákban:

- írj jó könyvet;

- a kézirat formázása;

- profi borítótervezés;

- hogyan lesz a kéziratból online kiadvány, azaz e-könyv;

- ISBN szám igénylés;

- bevétel fogadása;

- adózással kapcsolatos adminisztratív apróságok;

- feltöltés magyar portálokra;

- feltöltés nemzetközi boltokba.

És mi kell ehhez:

- Az időd! Most, jó előre szólok, hogy életed főművének megírása is sok időbe telik, de a megjelentetés, és később a marketing szintén időigényes. Készülj fel, mert eredményt itt csupán időbefektetéssel fogsz elérni!

- Számítógép, MS Word és egy internetes böngésző. Lesznek majd programok, amiket időközben letöltesz, de segítek. Ha Mac-felhasználó vagy, esetleg egyéb szövegszerkesztőt használsz, ami a Microsoft birodalom mezsgyéin kívül esik, az sem probléma, minden lépésnél kitérek rá, neked hogyan kell ugyanezt a kérdést megoldani.

- Némi angoltudás. Az internetes felületek jó része angol nyelvű, és mindig mondom majd, mi a következő lépés, de nem árt, ha érted, amit látsz. Fontos, hogy amikor ango lnyelvű szerződési feltételekkel találkozol, és ezeket az interneten elfogadod, ez a te felelősséged, akkor is, ha segítségül vázlatosan leírom a fontosabb pontokat a szerződésből!

- Türelem. Olyan dologba vágsz most bele, amit Magyarországon még mindig kevesen csinálnak, mert inkább kiadókhoz fordulnak akkor is, ha fizetniük kell a megjelenésért. Azért is csinálják kevesen, mert bonyolult. Ígérem, a második könyved publikálása már csupán egy párnapos folyamat lesz, mert tényleg gyakorlat teszi a mestert!

- Pénz – az nem kell! Kivéve, ha nem tudod rászánni az idődet, és mégis mással csináltatod meg a munkát. Ha így döntesz, akkor is találsz egy fejezetre való tippet a könyvben.

Választ fogsz kapni az alábbi kérdéseidre:

1. Hogyan működik a nyomtatott könyvek piaca?

2. Mennyit fogok keresni, ha nyomtatásban jelenik meg a könyvem, hagyományos kiadónál?

3. Érdemes-e magánkiadóhoz fordulnom, vagy saját kiadásban megjelentetni a könyvem (nyomtatásban)?

4. Mi az az e-könyv? Miben különbözik a nyomtatott könyvtől?

5. Hogyan működik az e-könyvek piaca?

6. Milyen jutalékot kapok e-könyveim után?

7. Ki adja a legtöbb jutalékot?

8. Hol, kik töltik le a legtöbb e-könyvet?

9. Hol adjam ki az e-könyvem? Hova töltsem fel?

10. Kiadjam anélkül, hogy szerkesztő látta volna?

11. A szerződésekben lemondok-e a jogaimról? Hogyan tarthatom meg a függetlenségem?

12. Én Mac gépen dolgozom, miben más így az e-könyvkiadás?

13. Linuxon dolgozom, hogyan lesz nekem e-könyvem?

14. Szerződjek-e minden terjesztővel?

15. Érdemes-e kiadni úgynevezett szerzői kiadóknál, mint például a Publio?

16. Honnan szerezzek borítót?

17. Hogyan lesz a kéziratomból e-könyv?

18. Mennyi pénzt kérjek az e-könyvemért?

19. Érdemes-e ingyen árulni az e-könyvet? Miért?

20. Honnan lesz a könyvnek ISBN száma?

21. Mennyi bevételre számítsak?

22. Hogyan fogom megkapni a pénzt?

23. Kell-e céget alapítanom, vállalkozói engedélyt kiváltanom a könyvkiadáshoz?

24. Kell-e adóznom?

25. Hogyan adózzak?

26. Írjak-e inkább idegen nyelven?

27. Hol publikáljam az idegen nyelvű könyvem?

28. Vannak-e olyan szoftverek, amik segítenek az írásban?

29. Van-e szakirodalma az e-könyv-kiadásnak?

30. Krisz, tudsz segíteni abban, hogy jobb író legyek?

31. Szeretnék találkozni más kezdő írókkal. Hogyan fogjak hozzá?

32. Szerkesztőt keresek a könyvemhez. Hol találok? Van, aki ingyen megnézi a kéziratomat?

33. Hogyan gyakoroljam az írást?

34. Mégis, miről írjak? Milyen könyvet írjak?

35. Szeretnék előbb pár e-könyvet elolvasni. Hol lehet ilyeneket ingyen letölteni?

Ezekre a kérdésekre (sőt, egy csomó egyéb kérdésre is, ami majd csak útközben merül fel benned), a könyv olvasása során mind választ fogsz kapni. Most is belinkelhetném a válaszok lelőhelyét, de azt hiszem, türelmetlen olvasóim azonnal odaugranának, kihagyva sok fontos részletet. Ígérem, hogy a könyv végén elővesszük újra ezt a listát, és röviden megválaszolok minden kérdést.

A könyv tartalmaz egy részletes linkgyűjteményt is, az alábbi témákban:

- Ingyen e-könyv-letöltés (magyar és idegen nyelvű könyvekre külön)

- Szakirodalom könyvkiadásról: cikkek, weboldalak, könyvek írásról, szerkesztésről, könyvkiadásról, magánkiadásról magyarul és angolul

- Szakirodalom kreatív írásról, könyvírásról

- Írói tanfolyamok

- Próbaolvasók és szerkesztők keresése (magyar és idegen nyelven)

- Borítótervezők

- Amatőr írók találkozói

- Írói pályázatok

- Érdekes kezdeményezések íróknak

- Írást segítő szoftverek

- A nagyobb e-könyv terjesztő platformok

- Terjesztői jutalékok

- Angol nyelvű nyomtatott könyvek magánkiadása

- Hogyan lehetsz D2D reklámpartner

- Hol találsz képeket a könyvborítóhoz

Azt szeretném kérni, hogy tegeződjünk. Mától fogva igen sokat fogunk együtt dolgozni, és ezt könnyebb megtenni, ha nem kell „és most a kedves olvasó legyen kedves arra kattintani, hogy” típusú körmondatokban beszélnem.

Akkor, ha készen állsz rá, hogy publikált író légy, olvasd először végig a könyvet, hogy tudd, mi vár rád – ez főleg abban az esetben hasznos, ha még nem írtál le a tervezett könyvedből egy betűt sem, vagy éppenséggel kézírással írtad eddig a műveidet.

Abban az esetben, ha a valóban nyomdakész, komplett kézirat ott van a mellényzsebedben, legkésőbb a harmadik fejezettől, a dokumentumformázással foglalkozó résztől nyugodtan vedd kézbe a billentyűzetet és a műved formálódjon, haladjon szinkronban a kézikönyv javaslataival!

Na gyerünk, vágjunk bele!

1 – Az e-könyvekről röviden

HA TISZTÁBAN VAGY VELE, mi is az az e-könyv, avagy digitális könyv, esetleg online könyv vagy e-book, akkor ne vesztegesd itt az idődet, ugorj a következő fejezetre.

Az e-könyv:

- egy elektronikus dokumentum,

- amely különböző számítástechnikai eszközökön is egyszerű, élvezetes olvasási élményt nyújt,

- az olvasó a saját kénye-kedve szerint állíthatja be a lapméretet, betűtípust, betűmértetet és egy sor egyéb tulajdonságot, ami a nyomtatott könyvben vagy pdf dokumentumban kötött,

- éppen úgy nem megfogható, mint egy e-mail, egy szövegszerkesztővel készített írásos dokumentum, vagy egy internetes oldal,

- kinézetében mégis leginkább a nyomtatott könyvekhez hasonlít, csak éppen az adott oldal egy készülék képernyőjén olvasható és nem egy kötetben.

Ez a könyv, amit most olvasol, szintén e-könyv, nyomtatásban nem jelenik meg egyáltalán. Ha végigköveted az útmutatásaimat, Neked is egy ilyen kiadványod lesz a végén, amit mások fognak majd olvasni!

Ha még csak olvasóként élvezted az e-könyvek nyújtotta szabadságot, lehet, hogy ijesztő lesz megérteni, hogyan is készül egy ilyen kiadvány, mennyi kötöttség és mennyi lehetőség van az e-könyv kiadásban. Én fél évvel azután, hogy elkezdtem magam beleásni az e-könyvek világába, már nyolc kiadványt jelentettem meg – nagyon könnyű hozzászokni, ha kitanulod!

Jó, de szeretném tudni, érdemes-e vele vesződni, olvas-e bárki e-könyvet?

Jogos kérdés, mert tényleg kevesebben olvasnak ma e-könyvet, mint nyomtatott könyvet. De aki igazán szeret olvasni, előbb-utóbb rákap az ízére. Merthogy jó pár óriási előnye van egy digitálisan létező írásnak. Szeretnélek rábeszélni, hogy te is olvass e-könyv-olvasó készüléken, és ajánld is ezt másoknak. Íme az érveim:

1. a polcon nem foglal helyet;

2. a bőröndben sem: hosszabb utazáshoz kiváló, mert nem kell azon gondolkodni, melyik három könyvet vigye magával az ember, csak fogja az e-könyv-olvasóját a száz letöltött könyvvel, és majd kedve szerint választ;

3. este, azaz sötétben is olvasható: a kocsiban, ha nem te vezetsz; a buszon; buszmegállóban, ahol gyér a világítás; illetve az ágyban, ha a párod/gyermeked már alszik és nem akarod az olvasólámpa fényével zavarni (nem minden e-könyv-olvasó készülék ilyen, de ilyet érdemes venni);

4. tűző napon is olvasható (nem minden e-könyv-olvasó készülék ilyen, de ilyet érdemes venni), ellentétben a nyomtatott könyvvel, aminek a lapjai visszatükrözik a fényt és vakítanak (illetve sajnos az okostelefonok nem tudnak elég világosak lenni a napfényben);

5. amint megveszed, azonnal olvashatod: bárhol letölthető, megvehető a készülékre e-könyv, ahol van internet: otthon, suliban, munkahelyen, nyaralás közben, metrón vagy reptéren, orvosi rendelőben – szemben azzal, hogyha a neten nyomtatott könyvet vásárolsz, a kiszállításra várni kell;

6. az idegen nyelvű könyveket beépített szótárral olvashatod (a Kindle további eszközökkel segíti a nyelvtanulást, például a szövegben mutatja a jelentést [WordWise], a teljes készüléken valaha megnézett idegen szavakat külön szótárba gyűjti és gyakorolhatsz [Flashcards]);

7. a kijelölt idézeteket egy dokumentumban is egyben elolvashatod;

8. ugyanúgy könyvjelzőzheted, mint egy nyomtatott könyvet,

9. mutatja nemcsak az oldalszámot vagy a %-ot, hol tartasz, de az olvasás idejét is meg tudja mondani (hány percbe telik kiolvasni), így tervezheted a kiolvasást,

10. az Amazon-fiókkal összekötött Kindle a Goodreads-fiókra is csatlakozik, és eléred a kívánságlistáidat, ajánlásokat és egyéb könyvlistákat a készülékeden;

11. az Amazon-fiókkal összekötött Kindle a Goodreadsre is felmásolja a kijelölt idézeteket, és ott publikussá teheted, ha akarod;

12. dokumentumot küldhetsz a készülékre, a saját kézirataidat egyszerűen olvashatod rajta,

13. a külföldön élő magyarok nehezen jutnak magyar nyelvű könyvhöz, ők szinte kizárólag interneten vásárolnak;

A fenti előnyöket világszerte élvezik az olvasók, vannak olyanok, akik kifejezetten e-könyvet keresnek és vásárolnak. Ha te nem szolgálod ki őket, megteszi valaki más! Ugye, hogy jobb lenne az elsők közé tartozni?

Ehhez először nézzük, az e-könyv kiadása milyen lépésekből áll.

1) Ahhoz, hogy szép e-könyvet kapj majd a végén, át kell alakítanod a kéziratot.

Az e-könyv ugyanis lényegesen máshogy viselkedik, mint a nyomtatott könyv. Amíg a nyomtatott könyvet tördelik, azaz pontosan meghatározzák, melyik oldal hogyan nézzen ki, mekkora legyen a betűméret, hány szó szerepeljen egy oldalon (és pontosan melyek), hol helyezkedjen el az oldalszám, a fejezetcím, a fejezetek kezdődjenek-e mindig a páratlan oldalakon és így tovább, addig az e-könyv egy folyamatosan sikló szöveg. Úgy kell elkészítenünk, hogy minden eszközön, legyen az akár egy széles képernyős számítógép vagy egy olcsó kis okostelefon, önmaga meghatározhassa, hogyan folyik, ahhoz, hogy szép és könnyen olvasható legyen. Szépen le kell tisztítani a kéziratot ahhoz, hogy csinos legyen mindenféle olvasókon. Ehhez kapsz majd segítséget a harmadik fejezetben.

2) Borítót készítesz.

Könyvborítót készíteni nem olyan nehéz, mint hinnéd, bár oda kell rá figyelni, az tény. Ajánlok majd egy weboldalt, ahol percek alatt összehozhatod álmaid borítóját! Sőt, ajánlok rengeteg klassz weboldalt, ahol ingyen tudsz szebbnél szebb képek közt válogatni. Ha kreatív személyiség vagy (remélem, igen, hiszen írsz), nagyon fogod élvezni!

3) Előállítod a megfelelő formátumú fájlt, amit fel tudsz majd tölteni internetes oldalakra, illetve el tudod küldeni közvetlenül a terjesztőknek.

Az e-könyvek formátuma nem „.docx” vagy „.txt” vagy efféle egyszerű (Microsoft) cucc, hanem általában ”.epub”, amit a számítógéped nem tud hipp-hopp előállítani. De szerencsére vannak weboldalak, programok, amik megoldják ezt neked. Sok helyen tudod az eleve a szövegszerkesztővel készített kéziratot használni, de ha be szeretnél jutni a magyar webáruházakba, szükséged lesz a könyved „.epub” formátumára is, így ezt el fogjuk készíteni.

4) Rendezed azokat az adminisztratív kérdéseket, amik a bevételed fogadásával kapcsolatosak.

Ugyanis képesnek kell lenned rá, hogy a szerzett jövedelemről számlát adj, illetve adózni tudj utána (külföldön szerzett jövedelem esetén is). De ne aggódj, ez sem bonyolult, csak némi papírmunkát, postára járást igényel.

5) Megállapodsz az internetes webáruházakkal.

A magyar könyvkereskedőkkel papíron fogsz szerződni, a nemzetköziekkel az internet segítségével. Utána csak feltöltöd a könyved és kész!

És ha ezzel mind megvagy, dőlj hátra, pihenj kicsit, és már írhatod is a következő könyved!

2 – Először is: írd meg!

KÉT ALTERNATÍVA LEHETSÉGES: vagy van kész kéziratod, akár több is, vagy most állsz neki az írásnak komolyan. Akárhogy is van, mielőtt kiadnád a könyved, gondolkodj el az alábbiakon:

- A helyesírást ellenőriztem? Az automata helyesírás-ellenőrző be volt kapcsolva a szövegszerkesztőn, és már nem jelez hibát? Tisztában vagyok a nyelvtani szabályokkal, hogy például mikor kell vesszőt használni a mondatokban?

- Tényleg jó a könyvem? Miért gondolom, hogy az?

- Olvasta rajtam kívül valaki? Ha igen, kaptam érdemi kritikát, vagy csak annyit, hogy ez az írás fantasztikus, kiadót kellene neki keresni?

- Olvastam szakirodalmat arról, hogyan kell írni? Vettem már részt írói tanfolyamon, beszélgettem más írókkal, íróaspiránsokkal? Tudom-e, hogy mások szerint mitől lesz jó egy könyv?

A fentiek ugyanis igenis kellenek ahhoz, hogy jól írjál. Ne járasd le magad már rögtön az írói pályád kezdetén azzal, hogy megjelentetsz egy rossz könyvet, mert aki beleolvas, vagy meg is veszi, nem fog a későbbi, sokkal jobb könyveidnek bizalmat szavazni.

A könyv végén, a Bónusz fejezetben összeszedtem neked azokat az internetes helyeket, ahol más írópalántákkal tudsz kommunikálni, megkérheted néhányukat, olvassák el a kéziratodat. Listába gyűjtöttem az általam ismert író-találkozók szervezőit is, elérhetőséggel együtt.

Szintén összeszedtem egy listát a fellelhető szakirodalmat illetően magyar és angol nyelven is. Szerepelnek itt könyvek, ingyenes könyvek, netes blogok is.

Én magam is írtam már két könyvet arról, mitől lesz jó egy könyv, mitől lesz valaki jó író:

- Magánkiadás előtt: egy gyors, 55 elemből álló tipplista azoknak, akik kiadás előtt futnának végig a könyvükön, mennyire publikálható.

- Hogyan írjunk könyvet: egy mindenre kiterjedő, részletes magyarázatokkal, példákkal és gyakorlatokkal ellátott kézikönyv azoknak, akik komolyan gondolják az írást. Regénytervezés, gördülékeny fogalmazás, írói stílus és még sok más hasznos ötlet.

Csak olyan tartalmat publikálj, amelynek a szerzői vagy terjesztési jogai a te tulajdonodat képezik, azaz te írtad, vagy édesapád, kislányod kérésére teszed fel a netre, vagy valakivel szerződést kötöttél a kiadására.

Komolyan kérlek, hogy vedd magad emberszámba. Ha még nem tetted, szánj rá a kész kéziratodra még pár hónapot, hogy utánanézz a szakirodalomnak, keress egy új próbaolvasót, és átírd a művedet, amennyire kell!

3 – A kézirat formázása

AHHOZ, HOGY A KÉZIRATODBÓL szép e-könyv legyen, egy célirányosan formázott, használható kéziratnak kell rendelkezésre állnia. Ebben a fejezetben szedtem össze az alapvető formázási tanácsokat, hogy a kéziratodat konvertálható formába alakíthasd.

Ha Mac vagy egyéb felhasználó vagy, ez a fejezet számodra irreleváns, esetleg akkor nézz majd bele, ha az e-könyvvé alakítással baj van, hátha találsz itt megoldást. Nyugodtan ugorj a fejezet végére, ott írtam le az e-könyv-készítéssel, konvertálással kapcsolatos dolgokat.

Ha Microsoft felhasználó vagy, olvass tovább!

A Draft2Digital oldalára fogjuk először feltölteni a könyved, ez a piacvezető e-könyv-terjesztő platform. (2010 környékén a Smashwords (ejtsd: szmesvördz) volt a piacvezető, de a D2D felvásárolta őket. Ha most a D2D-re feltöltöd a könyvedet, az automatikusan megjelenik a Smashwords oldalán is.) A Draft2Digital LLC egy észak-amerikai cég, e-könyvet konvertálnak és abban segítenek neked, hogy eljusson a könyved olyan nemzetközi terjesztőkhöz, akik fogadnak magyar nyelvű e-könyveket.

Az e-könyv-kiadás oroszlánrésze, hogy feltöltöd ide a kéziratot és megadod a könyv adatait, beállítod a preferenciáidat, aztán az eladások után bezsebeled a pénzt.

A feltöltéshez szükséges a kéziratod pedáns megformázása, de ha van érzéked a Wordhöz, körülbelül három óra alatt végzel vele. Már most szólok, hogy ha nagyon nem működik az egyszerű formázás, mert az e-könyved sehogy sem akar úgy kinézni, mint ahogy szeretnéd, a mellékletben találsz egy teljes útmutatót.

1) Mentés másként

Mielőtt nekilátnál a formázásnak, mentsd el a művedet új néven (Kattints a „File” (Fájl) fülre, és itt „Save as” (Mentés másként).) Dolgozz ebben az új verzióban, de tartsd meg a régit, hogyha vissza szeretnél nézni valamit a régi formátumú kéziratban, legyen hova visszatérned!

A további munka során ments rendszeresen!

2) Az alapok

Most pedig megtisztítjuk a kéziratodat, először is ki fogunk belőle törölni egy csomó plusz billentyűleütést.

Kapcsold be a „pilcrow” jelet, mert ez megmutatja azokat a billentyűleütéseket is, amelyek kinyomtatva nem látszanak (szóköz, sortörés stb.) a kéziratban. Erről az ikonról van szó:

ÍGY MEG FOGOD LÁTNI, ha plusz szóközök, enterek és tabok vannak a kéziratban. Menj végig a szövegen és figyeld őket árgus szemmel.

Nézzük egyesével.

DUPLA SZÓKÖZÖK TÖRLÉSE. A betűk közti pöttyök a szóközbillentyű leütését mutatják. Ha két szó közt több mint egy pötty van, az baj. Töröld ki a felesleges pöttyöket. Segít a keresés funkció: a Ctrl+F billentyűket egyszerre lenyomva felugrik a keresőablak. Írj bele két szóközt. Utána nyisd le a csere nyilacskát, és a „cseréld erre” sorba írj be egy szóközt. Majd kattints a „cseréld mindet” gombra addig, amíg azt a rendszerüzenetet nem kapod, hogy „0 cserét hajtottunk végre”.

Lásd:

majd:

Ha a sorok elé tettél szóközt, mert így akartad elérni, hogy a bekezdések első sora beljebb kezdődjön, akkor a fenti módszer nem oldja meg az alapproblémát, mert egyetlen szóköz sajnos marad a bekezdések előtt. Ezeket kézzel kell kitörölnöd.

Az e-könyvben nem is tudsz beállítani első behúzást (így hívják, amikor a bekezdések első sora beljebb kezdődik), mert az e-könyv kinézetét az olvasó dönti el a saját készülékén!

A KÖVETKEZŐ TEENDŐD a felesleges sortörések törlése.

A pilcrow-t keresd a sorok végén a dokumentumban, ezt látod ott, ahol entert ütöttél, ez jelzi a sortörést. A bekezdések végén szabad csak lennie ilyennek.

Cseréld le az összes nem szimpla sortörést. Megint a keresőablakra lesz szükséged, és a ^p^p karaktereket gépeld be, hogy ezt keresse, és a ^p karakterre cserélje le. (A ^p a sortörés jele a Wordben. A kicsi jelet a p előtt az AltGr+3 gombok egyszerre lenyomásával kapod. Nem fog megjelenni a képernyőn, csak amikor már beírtál mögé valamit.)

Ha két bekezdés közt szeretnél a kész e-könyvben némi kihagyást látni (nagyjából egy sornyit), akkor pontosan kettő entert üss (mint a fenti példán). Ezt a csere után tedd meg, de majd csak akkor, ha a kész e-könyvben látod, hogy valahová kell majd üres sor. Egyelőre bízz a konvertálóprogramban!

Ha hat vagy több sortörés is szerepel egymás után a kéziratban, akkor a program esetleg üres oldalt tesz a műbe, ami eléggé zavaró lesz az olvasónak.

HA EGY FEJEZET TÖBB jelenetből áll, akkor ezt jelezd a műben. A legjobb megoldás két jelenet közé egyetlen csillagot beszúrni. Ez maradhat balra igazított, a szöveg „Normál” stílusában, a konverter jelenetelválasztónak fogja érzékelni. A következő sorba én ebben a kéziratban egyetlen csillagot teszek, nézd csak meg, hogy a te e-könyved mit mutat!

HASZNÁLHATSZ JELENETELVÁLASZTÁSRA egy pici képet, például:

EZ A KÉPECSKE LEHET clipart (átméretezve), vagy akár egy általad rajzolt kriksz-kraksz.

A TABULÁTORT IS TÖRÖLD a kéziratból.

A nyilacska jelöli, hogy a tabulátor (Tab) gombot ütötted le (ld. korábbi képernyőkép). Ennek nem lesz szerepe a kész e-könyvben, mert a konverter úgyis a saját szabályai alapján fogja meghatározni, hol kezdődjön és hol végződjön egy mondat, egy bekezdés. Jobban jársz, ha kitörlöd (illetve nem használod), megint csak azért, hogy tisztán lásd a szöveget.

A tabulátort kézzel töröld.

Ha esetleg a sorok elé tettél tabulátort, mert így akartad elérni, hogy a bekezdések első sora beljebb kezdődjön, akkor jó nagy munka áll előtted. (Az e-könyvben nem is tudsz beállítani első behúzást, amikor a bekezdések első sora beljebb kezdődik, mert az e-könyv kinézetét az olvasó dönti el a saját készülékén!)

A FOLYAMATOS SORTÖRÉST szintén szüntesd meg, ezt a kanyarodó nyíl mutatja:

Akkor kerül ez a jel a kéziratba, amikor Shift+Entert ütsz. Kérlek, ne használd ezt a sortörésfajtát, mert tönkreteszi a kéziratodat. A szerkesztők, kiadók, tördelők is a falnak mennek tőle, mert ha szerepel ilyen a kéziratban, akkor azt a részt lényegében lehetetlen formázni (nekik kell kitörölniük).

Ennek a cseréjéhez a ^l karaktereket üsd be a keresőbe, és cseréld le mindet normál sortörésre: ^p.

JELÖLD KI A TELJES szöveget, és állítsd Times New Roman 12-esre.

Ha ügyesen kezeled a Wordöt, akkor azt mondom, állítsd be a „Normál” stílust erre, és ugorj a következő, 3-as pontra.

Ha segítségre van szükséged a Normál stílus beállításához, a mellékletben leírtam, kattints ide hozzá!

3) A félkövér, dőlt és aláhúzott szöveg egyszerűsítése

A szövegben ne legyenek olyan bekezdések, amik vastagbetűsek, aláhúzottak vagy dőltbetűsek: legyen az egész szöveg ugyanazzal a betűtípussal, ugyanabban a méretben írva. Csak akkor legyen például dőltbetűs részed, ha mondjuk az egy levél, vagy bármi más módon muszáj megkülönböztetned a kézirat többi részétől.